ประชาชนเข้าถึงการตรวจเชื้อโควิด-19 ด้วย Antigen test kit
แพทย์หญิงอภิสมัย ศรีรังสรรค์ ผู้ช่วยโฆษก ศบค. แถลงถึงการนำ Antigen test kit มาตรวจค้นหาผู้ติดเชื้อโควิด-19 ด้วยตนเอง ว่า นพ.ศุภกิจ  ศิริลักษณ์ อธิบดีกรมวิทยาศาสตร์การแพทย์ กระทรวงสาธารณสุข(สธ.) ให้ข้อมูลว่า Antigen test kit จะช่วยให้ประชาชนเข้าถึงการตรวจเชื้อโควิด-19 ได้มากที่สุดและนำไปสู่การเข้ารับการรักษาให้เร็วที่สุดด้วย ซึ่งสามารถทำการตรวจได้ง่าย ได้ผลเร็ว และราคาไม่แพง แต่ในแง่ของความแม่นยำอาจต้องมีการตรวจซ้ำ หากพบว่าผลตรวจเป็นบวก เพราะมีมาตรฐานไม่เท่ากับการตรวจแบบ RT-PCR โดยต้องไปตรวจเพิ่มในระบบสาธารณสุขใกล้บ้านเพื่อให้ช่วยประเมินอาการและความรุนแรงของการติดเชื้อเพื่อให้สามารถนำไปสู่การแยกกักตัวในกลุ่มสีเขียวอ่อน และสีเขียวแก่ ตามที่รัฐได้จัดทำรูปแบบของการกักตัวที่บ้าน (Home Isolation) กับการกักตัวในชุมชน (Community Isolation) เพื่อลดการมีอาการรุนแรงจนเข้าสู่กลุ่มสีเหลืองและสีแดง ซึ่งวิธีการนี้จะช่วยลดปัญหาเรื่องเตียงลงได้  การตรวจโดย Antigen test kit หากมีการติดเชื้อใหม่ๆ อาจตรวจไม่พบเชื้อโควิด-19 ดังนั้น ถ้าผลตรวจเป็นลบ ควรมีการตรวจซ้ำในวันที่ 3 และวันที่ 5 และควรสวมหน้ากากอนามัยและทำตามมาตรการ D-M-H-T-T อย่างเคร่งครัดอย่างไรก็ตาม การซื้อ Antigen test kit มาตรวจควรซื้อจากโรงพยาบาลรัฐและเอกชน หน่วยบริการคลินิกเอกชนที่ขึ้นทะเบียนกับ สปสช สถานพยาบาลและร้านขายยาที่มีเภสัชกรให้คำแนะนำ แต่ไม่จำหน่ายในร้านสะดวกซื้อ หรือไม่ควรซื้อในออนไลน์เพราะอาจไม่ได้มาตรฐานและแปลผลออกมาผิดได้ สำหรับโรงงานหรือสถานประกอบการที่มีแรงงานเกิน 50 คน ที่สนใจจะซื้อไปตรวจในโรงงานเองนั้น รมว.แรงงาน ระบุว่าสามารถทำได้เพราะโรงงานก็จะมีสถานพยาบาลช่วยดูแลให้อยู่แล้ว ส่วนแนวทางการฉีดวัคซีนแบบผสมสูตรนั้น การฉีดวัคซีนโควิด-19 จำนวน 2 เข็มเป็นไปตามแนวทางมาตรฐาน ซึ่งโดยทั่วไปผู้รับวัคซีนจะมีภูมิคุ้มกันสูงเพียงพอ หลังจากฉีดครบ 2 เข็มแล้ว 2 สัปดาห์ กรณีรับวัคซีนซิโนแวค เข็มที่ 1 และแอสตร้าเซเนก้า เข็มที่ 2 ให้ฉีดห่างกัน 3-4 สัปดาห์ ส่งผลในทางที่ดียิ่งขึ้น สำหรับแนวทางการฉีดวัคซีนเข็มกระตุ้น (Booster dose) ในส่วนบุคลากรทางการแพทย์ ที่ได้รับวัคซีนซิโนแวคครบ 2 เข็ม สามารถได้รับวัคซีนแอสตร้าเซเนก้า หรือไฟเซอร์ เป็นเข็มกระตุ้น 1 เข็ม หลังจากได้รับวัคซีนเข็มที่ 2 เป็นระยะเวลาอย่างน้อย 4 สัปดาห์